Predkladacia správa

Návrh zákona o radiačnej ochrane a o zmene a doplnení niektorých zákonov (ďalej len „návrh zákona“) sa predkladá z dôvodu transpozície smernice Rady 2013/59/Euratom z 5. decembra 2013, ktorou sa stanovujú základné bezpečnostné normy ochrany pred nebezpečenstvami vznikajúcimi v dôsledku ionizujúceho žiarenia, a ktorou sa zrušujú smernice 89/618/Euratom, 90/641/Euratom, 96/29/Euratom, 97/43/Euratom a 2003/122/Euratom. 
Do návrhu zákona sa zároveň preberá už transponovaná smernica Rady 2013/51/Euratom z 22. októbra 2013, ktorou sa stanovujú požiadavky na ochranu zdravia obyvateľstva vzhľadom na rádioaktívne látky obsiahnuté vo vode určenej na ľudskú spotrebu z dôvodu zjednotenia problematiky radiačnej ochrany do jedného právneho predpisu. 
Problematika radiačnej ochrany, ktorá je predmetom návrhu zákona je v súčasnosti upravená v zákone č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a ďalších právnych predpisoch. V súčasnosti platné právne predpisy v oblasti radiačnej ochrany sa návrhom zákona zrušia a budú nahradené návrhom zákona a všeobecne záväznými právnymi predpismi, ktoré budú vydané na jeho vykonávanie.
 Cieľom návrhu zákona je zosúladenie právnych predpisov Slovenskej republiky so štandardami v Európskom regióne v oblasti radiačnej ochrany. Využívanie ionizujúceho žiarenia má vzrastajúci trend v oblasti verejnej, hospodárskej aj komerčnej a návrh zákona upravuje jeho správne využitie. 
Návrh zákona o radiačnej ochrane a o zmene a doplnení niektorých zákonov upravuje činnosti už zavedené v praxi a zároveň ustanovuje nové povinnosti pri výkone štátnej správy v oblasti radiačnej ochrany, podmienky vykonávania činnosti vedúcej k ožiareniu v plánovanej situácii ožiarenia, existujúcej situácii ožiarenia a núdzovej situácii ožiarenia.
Návrh zákona upravuje nový prístup k regulácii a kontrole používania rôznych druhov zdrojov ionizujúceho žiarenia a poskytovania služieb v oblasti radiačnej ochrany. Pri regulácii sa v návrhu zákona uplatňuje odstupňovaný prístup k zdrojom ionizujúceho žiarenia a činnostiam vedúcim k ožiareniu v závislosti od výšky možného rizika ožiarenia a možnej zdravotnej ujmy pracovníkov alebo obyvateľov, ktorú daný zdroj žiarenia alebo vykonávaná činnosť predstavuje pri bežnej činnosti alebo  pri vzniku mimoriadnej radiačnej situácie.
 Vykonávanie  činností  vedúcich k ožiareniu a služieb dôležitých z hľadiska radiačnej ochrany poskytovanie služieb vzhľadom na výšku možného radiačného rizika sa rozdeľujú na činnosti, ktoré sú vyňaté spod pôsobnosti návrhu zákona, činnosti podliehajúce oznamovacej povinnosti, činnosti a služby podliehajúce registrácii a činnosti a služby, na vykonávanie ktorých je potrebné povolenie príslušného Úradu verejného zdravotníctva Slovenskej republiky alebo príslušného regionálneho úradu verejného zdravotníctva.. 
Návrh zákona upravuje limity ožiarenia pracovníkov, najmä limity dávky v očnej šošovke, čo by malo vylúčiť vznik chorôb z povolania spôsobených ožiarením ionizujúcim žiarením. Návrhom zákona sa definujú požiadavky na zaistenie bezpečnosti pri používaní rádioaktívnych žiaričov, na zabránenie ich nelegálnej manipulácii alebo ich zneužitiu na teroristické účely.

Návrh zákona bude predmetom vnútrokomunitárneho pripomienkového konania.
Účinnosť návrhu zákona sa vzhľadom na dĺžku legislatívneho procesu navrhuje  6. februára 2018.   
Návrh zákona o radiačnej ochrane a o zmene a doplnení niektorých zákonov predpokladá zvýšené nároky na verejnú správu, rozpočty obcí a rozpočty vyšších územných celkov, bude mať negatívny dopad na podnikateľské prostredie, pozitívny vplyv na informatizáciu spoločnosti a na životné prostredie.  
Návrh zákona je v súlade s Ústavou Slovenskej republiky, nálezmi Ústavného súdu SR,  so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.
Návrh zákona bol predmetom medzirezortného pripomienkového konania od 20. júla 2017 do 9. augusta 2017. Jeho vyhodnotenie je súčasťou predloženého materiálu.
Návrh zákona sa predkladá na rokovanie Legislatívnej rady vlády Slovenskej republiky s rozporom.